Julia Simon

Julia Simon (s. 9. lokakuuta 1996 Albertville) on ranskalainen ampumahiihtäjä, joka edustaa seuratasolla Les Saisesia. Hän on kymmenkertainen maailmanmestari ja kolminkertainen olympiavoittaja.

 Ura 
Julia Simon on saavuttanut nuorten maailmanmestaruuskilpailuissa kaksi viestikultaa sekä yhden henkilökohtaisen pronssimitalin. Euroopan-mestaruustasolla hän on saavuttanut yhden viestihopean, yhden viestipronssin sekä yhden henkilökohtaisen pronssin.

Maailmancupissa Simon pääsi debytoimaan Holmenkollenin kauden päätöskilpailuissa vuonna 2017. Tuolloin hän sijoittui pikakilpailuissa 25:nneksi ja takaa-ajossa 30:nneksi. Paikkansa Ranskan maailmancupin joukkueessa Simon sai vakiinnutettua kauden 2017–2018 loppupuolella. Tuolloin hän sijoittui kokonaiscupissa sijalle 67.

Kaudella 2018–2019 Simon sijoittui kokonaiscupissa sijalle 23. Tuolloin hän saavutti ensimmäiset sijoituksensa maailmancupin kilpailuissa kymmenen parhaan joukkoon ollen 4:s Pokljukan pikakilpailussa ja 7:s Holmenkollenin yhteislähdössä. Hän oli myös Ranskan kolmanneksi sijoittuneessa viestijoukkueessa Ruhpoldingissa. Maailmanmestaruuskilpailuissa 2019 Simon oli pikakilpailun 61:s, eikä siten päässyt takaa-ajoon. Normaalimatkalla hän oli 24:s. Lisäksi hän kuului 8:nneksi sijoittuneisiin Ranskan viesti- ja sekaviestijoukkueisiin.

Kaudella 2019–2020 Simon saavutti ensimmäisen henkilökohtaisen palkintokorokesijansa maailmancupissa sijoittuessaan Östersundin normaalimatkalla kolmanneksi. Hän oli kolmas myös Oberhofin pikakilpailussa. Anterselvan MM-kilpailuissa 2020 hän sijoittui parhaimmillaan viidenneksi yhteislähdössä. Hän voitti Kontiolahden takaa-ajokilpailun. Maailmancupin kokonaiskilpailussa hän oli kahdeksas.

Simon sijoittui kaudella 2020–2021 kolmanneksi Hochfilzenin takaa-ajokilpailussa. Hän voitti Oberhofin ja Anterselvan yhteislähtökilpailut. Yhteislähtöcupissa hän oli kolmas. Pokljukan MM-kilpailuissa 2021 hän voitti Ranskan joukkueessa pariviestin maailmanmestaruuden.

Kaudella 2021–2022 Simon sijoittui Le Grand-Bornardin takaa-ajossa ja yhteislähdössä toiseksi. Oberhofin pikakilpailussa ja Anterselvan normaalimatkalla hän sijoittui toiseksi. Pekingin olympialaisissa 2022 Simon saavutti hopeaa sekaviestissä. Yhteislähdössä ja naisten viestissä hän oli kuudes, takaa-ajossa kahdeksas, normaalimatkalla 21:s ja pikakilpailussa 29:s. Otepäässä hän voitti pikamatkan.

Kaudella 2022–2023 Simon voitti Kontiolahden takaa-ajon. Hochfilzenin pikakilpailussa hän sijoittui kolmanneksi. Hän voitti pikakilpailua seuranneen takaa-ajon. Le Grand-Bornardin takaa-ajossa hän sijoittui kolmanneksi. Le Grand-Bornardin yhteislähdössä hän sijoittui toiseksi. Pokljukan pikakilpailussa hän sijoittui toiseksi ja takaa-ajossa kolmanneksi. Ruhpoldingin normaalimatkalla hän sijoittui kolmanneksi ja voitti yhteislähdön. Oberhofin MM-kilpailuissa 2023 Simon saavutti kultaa takaa-ajossa sekä pronssia yhteislähdössä ja sekaviestissä. Normaalimatkalla hän oli viides ja pikakilpailussa kymmenes. Östersundin yhteislähtökilpailussa hän oli kolmas. Hän voitti maailmancupin kokonaiskilpailun, takaa-ajon ja yhteislähdön cupin, sijoittui normaalimatkan cupissa toiseksi ja pikamatkan cupissa kolmanneksi.

Kaudella 2023–2024 Simon sijoittui Lenzerheiden takaa-ajossa toiseksi. Hän voitti Oberhofin takaa-ajon. Hän sijoittui toiseksi Anterselvan normaalimatkalla ja voitti yhteislähdön. Nove Meston MM-kilpailuissa 2024 Simon saavutti kultaa sekaviestissä, pikakilpailussa, takaa-ajossa ja viestissä. Normaalimatkalla hän saavutti pronssia ja oli yhteislähdössä neljäs. Hän sijoittui toiseksi Oslon yhteislähdössä. Hän sijoittui kolmanneksi Soldier Hollowin takaa-ajossa. Maailmancupin kokonaiskilpailussa ja normaalimatkan cupissa hän sijoittui viidenneksi, takaa-ajocupissa ja yhteislähtöcupissa toiseksi.

Kaudella 2024–2025 Simon sijoittui toiseksi Kontiolahden yhteislähdössä. Hän sijoittui toiseksi Le Grand-Bornardin takaa-ajossa. Hän sijoittui toiseksi Anterselvan takaa-ajossa. Lenzerheiden MM-kilpailuissa 2025 hän voitti kultaa sekaviestissä, normaalimatkalla, parisekaviestissä ja viestissä sekä oli pikakilpailussa seitsemäs ja takaa-ajossa kahdestoista. Hän sijoittui kolmanneksi Nove Meston pikakilpailussa ja voitti takaa-ajon. Hän voitti Pokljukan lyhennetyn normaalimatkan. Hän sijoittui maailmancupin kokonaiskilpailussa kolmanneksi, takaa-ajon cupissa toiseksi sekä normaalimatkan ja pikakilpailun cupissa viidenneksi.

Kaudella 2025–2026 Simon sijoittui kolmanneksi Oberhofin pikakilpailussa. Hän voitti Nove Meston yhteislähdön.

Milanon ja Cortinan olympialaisissa 2026 hän voitti kultaa normaalimatkalla, sekaviestissä ja viestissä. Yhteislähdössä hän sai hopeaa.

Varkaustuomio ja kilpailukielto
Simon tuomittiin lokakuussa 2025 Ranskassa kolmen kuukauden ehdolliseen vankeuteen ja 15 000 euron sakkoihin petoksista ja varkaudesta. Hän oli vuonna 2022 varastanut muun muassa joukkuetoverinsa Justine Braisaz-Bouchet'n luottokortin ja tehnyt sillä yli tuhannen euron arvosta ostoksia. Simon sai Ranskan ampumahiihtoliitolta sakkoja ja kuuden kuukauden kilpailukiellon, josta viisi kuukautta oli ehdollista.

 Lähteet 


 Viitteet 

Luokka:Ranskalaiset ampumahiihtäjät
Luokka:Ranskalaiset olympiavoittajat
Luokka:Vuonna 1996 syntyneet
Luokka:Elävät henkilöt